**«Βία κατά των γυναικών: Ψάχνοντας τα «γιατί»!»**

Είναι η πραγματικότητα: όλο και πιο συχνά έρχονται στην επικαιρότητα υποθέσεις βίας που ασκείται σε γυναίκες. Σεξουαλική παρενόχληση, ενδοοικογενειακή κακοποίηση, δολοφονία. Μοιάζει να μην υπάρχει λογική για το μέγεθος της βίας κατά των γυναικών. Αλλά όπως κάθε φαινόμενο, πρέπει να έχει εξήγηση κι αν δεν αναζητηθούν τα «γιατί», δε μπορούν να δοθούν απαντήσεις.

[…] Υπάρχει η άποψη ότι η βία κατά των γυναικών έχει τη ρίζα της στην ανθρώπινη φύση και τις βιολογικές διαφορές ανάμεσα στα δύο φύλα. Πράγματι, ο άντρας έχει μεγαλύτερη βιολογική δύναμη από τη γυναίκα. Γεννιέται με αυτή. Γεννιέται και με κάποιο γονίδιο που του κληροδοτεί την προδιάθεση να ασκεί τη δύναμή του στη γυναίκα; Μάλλον όχι. Αν, λοιπόν, η τάση αυτή δεν είναι εγγενής στον άντρα, είναι αναγκαστικά **επίκτητη**. Και αν είναι επίκτητη, αυτό σημαίνει ότι **αποκτάται εντός του κοινωνικού περιβάλλοντος.** Εφόσον αυτό ισχύει, ζούσε πάντα ο άνθρωπος σε ένα κοινωνικό περιβάλλον που ευνοούσε την καταπίεση της γυναίκας, και, άρα, αυτή η καταπίεση είναι σύμφυτη με την ύπαρξη του ανθρώπινου είδους; Αυτού του είδους η βία «είναι τόσο παλιά όσο οι ανθρώπινες κοινωνίες»;

Ενώ στην εποχή του homo sapiens (100.000 χρόνια πριν) δεν υπήρχε κυριαρχία του άντρα αλλά τα δύο φύλα ήταν ισότιμα, οι μεγάλες αλλαγές έρχονται πριν από 10.000 χρόνια, όταν, πιθανά λόγω κλιματικών αλλαγών και έλλειψης θηραμάτων, αρχίζει για πρώτη φορά η πιο σταθερή καλλιέργεια της γης. […] Χρειάζονται πιο πολλά «χέρια» για την καλλιέργεια, άρα παιδιά και η γυναίκα πρέπει να μένει στο σπίτι για να τα μεγαλώνει. Και, κυρίως, για πρώτη φορά στην ιστορία του ανθρώπου, αρχίζει να παράγεται και να συσσωρεύεται πλεόνασμα. Η σχέση του με την παραγωγή, φέρνει τον άντρα σε κυρίαρχη θέση. Και αυτή είναι η στιγμή που ο Φρίντριχ Ένγκελς περιγράφει ως «ιστορική ήττα» του γυναικείου φύλου.

Το επόμενο οικονομικό σύστημα, ο καπιταλισμός, δίνει στη γυναίκα τη δυνατότητα να επιστρέψει στην κοινωνική παραγωγή -επειδή αυτό του φέρνει μεγαλύτερο κέρδος- αλλά ως σύστημα ενισχύει στο έπακρο τη διαίρεση με βάση το φύλο, τον σεξισμό, για να μπορεί να χρησιμοποιεί τη γυναίκα ως φθηνότερη εργατική δύναμη.

Άρα, ανατέμνοντας την ιστορία της ανθρωπότητας, διαπιστώνει κανείς ότι, πολύ πιθανά, είναι η σχέση των δύο φύλων με την παραγωγή που, σε συγκεκριμένη χρονική περίοδο, φέρνει την ανισότητα. Και η ανισότητα διαιωνίζεται. Και η βία εναντίον των γυναικών μοιάζει να αυξάνεται, μια βία που οδηγεί σε βιασμό, ο οποίος αποτυπώνει τη σεξιστική κουλτούρα της κοινωνίας. Δράστες είναι κυρίως άντρες που οι γυναίκες γνωρίζουν, μέλη της οικογένειας και η βία εναντίον τους συμβαίνει κυρίως μέσα στους τοίχους του σπιτιού. Εντός των τεσσάρων τοίχων που περικλείουν εδώ και περίπου ενάμιση αιώνα τη λεγόμενη «πυρηνική οικογένεια», τα πράγματα φαίνεται ότι δυσχεραίνουν τις τελευταίες δεκαετίες, κατά τις οποίες η οικονομική ανισότητα έχει γιγαντωθεί.

[…] Παράλληλα εκφράστηκε η άποψη ότι καταγράφεται αύξηση των περιστατικών έμφυλης βίας και στους χώρους εργασίας, όπου οι γυναίκες υπό τον φόβο της απόλυσης, είναι περισσότερο ευάλωτες στην εργασιακή εκμετάλλευση αλλά και τη σεξουαλική παρενόχληση.

Πώς μπορεί να ανατραπεί η κατάσταση; Είναι ζήτημα παιδείας, ακούγεται συχνά. Η εκπαίδευση, σίγουρα, είναι κομβικής σημασίας για τη διαμόρφωση ενός ανθρώπου. Αλλά ποιος ελέγχει τον χαρακτήρα του συστήματος εκπαίδευσης; «Το σύστημα διδασκαλίας είναι η διδασκαλία του συστήματος», λέει ένα σύνθημα σε μια πλατεία. Δηλαδή, την εκπαίδευση ελέγχει αυτός που ελέγχει και τα μέσα παραγωγής, η κυρίαρχη τάξη.

Βέβαια ο πιο αποτελεσματικός τρόπος είναι να στοχεύσει κανείς τη δομική καταπίεση ενάντια στις γυναίκες, καταρχάς με συγκεκριμένες πολιτικές και μέτρα που θα κάνουν καλύτερη τη ζωή τους. Με φραγμό στις θεσμικές διακρίσεις κάθε είδους. Με απόρριψη της βίας και του σεξισμού στους ιδιωτικούς χώρους και τους χώρους δουλειάς. Με ουσιαστική προστασία της μητρότητας, άδειες τοκετού και επιδόματα για όλες ανεξαιρέτως τις γυναίκες. Με δωρεάν βρεφονηπιακούς σταθμούς. Με ίσες αμοιβές, αυξήσεις στους μισθούς, μείωση του ωραρίου, καλύτερες συνθήκες εργασίας. Όποιος ασκεί εξουσία και ενδιαφέρεται πραγματικά να αντιμετωπιστεί η βία κατά των γυναικών, δε χρειάζεται να βγάζει λόγους για αυτό, μπορεί να κάνει κάτι πολύ καλύτερο: να εφαρμόσει χωρίς καθυστέρηση πολιτικές που προστατεύουν δομικά τη γυναίκα και ενισχύουν την αυτονομία της.

Τι είναι στα αλήθεια η βία σε βάρος των γυναικών; Θα υπάρχει ακόμα και σε μια κοινωνία χωρίς ταξικές διαιρέσεις, ανταγωνισμούς και αριστείες, με σεβασμό στην ανθρώπινη ύπαρξη, με ανθρώπους που θα είναι ίσοι; Και, αν η απάντηση είναι «ίσως όχι», πώς μπορεί να υπάρξει αυτή η κοινωνία; Μήπως σε αυτή την ερώτηση βρίσκεται το κλειδί; Και μήπως, αν ανοίξει αυτή η πόρτα, θα μπορεί η μάνα κάθε κοριτσιού να νιώθει ότι μια καλύτερη ζωή περιμένει εκεί έξω τη δική της κόρη; Μια ζωή μέσα στην οποία θα μπορεί να λέει τη γνώμη της χωρίς φόβο, να περπατά τα βράδια ό, τι ώρα θέλει χωρίς φόβο, να ζει τον έρωτα και να έχει το δικαίωμα να αλλάζει γνώμη χωρίς φόβο, να επιλέγει αυτά που θα την κάνουν ευτυχισμένη χωρίς φόβο. Να ζει, ως ελεύθερος άνθρωπος. Χωρίς φόβο.

**Μάχη Μαργαρίτη**

**Άρθρο στο ert.gr, 08-03-2019 (διασκευή)**

**Κείμενο ΙΙ**



**Πηγή: gnomionline.gr**

**Κείμενο ΙΙI**

**Δέρας**

**Εισαγωγικό σημείωμα**

Ο ποιητής Γιώργος Δουατζής έγραψε το ποίημα «Δέρας» ως συμβολή στην εκδήλωση «Όχι στη βία κατά των γυναικών».

Αυτή η **κραυγή απόγνωσης** δεν είναι η δική σου

Εγώ έμαθα να ακούω τη φωνή σου σε **τραγούδια**

Αυτό το ματωμένο στήθος δεν είναι το δικό σου

Εγώ έμαθα να μου δίνει περήφανη και ζωογόνα ομορφιά

Αυτή η πληγή δεν είναι στα δικά σου σκέλια

Εγώ έμαθα να βλέπω εκεί την Άνοιξη-ζωής πηγή

Αυτά τα τρομαγμένα μάτια δεν είναι τα δικά σου

Εγώ έμαθα να βυθίζομαι στη γαλήνια θάλασσά τους

Αυτό που φαίνεται δεν είσαι εσύ, αλλά έργο κτήνους με δέρας ανθρώπινο

Ήσουν, θα είσαι ολόκληρη, προσκυνητάρι ιερό που τάχτηκα

να σε δροσίζω με σπονδές

Είσαι, θα είσαι, ήσουνα μια τρυφερή αγκαλιά, γυναίκα, μάνα, φίλη, ερωμένη, αδελφή, ταγμένη να γεννάς αγάπη, δύναμη κι ελπίδα

Το σπαρακτικό που είδα κι ένιωσα, δεν θα επιτρέψω να υπάρξει, να το ξαναδώ.

Γιώργος Δουατζής, *Το κόκκινο κασκόλ,*εκδόσεις Μανδραγόρας, Αθήνα, 2016

[1]. Κατεργασμένο ή ακατέργαστο δέρμα ζώου.

**Παρατηρήσεις**

**Θέμα Α**

**A.** Να παρουσιάσετε περιληπτικά σε κείμενο 60-70 λέξεων τις **γενεσιουργές αιτίες της σεξουαλικής παρενόχλησης** και κακοποίησης απέναντι στο γυναικείο φύλο, σύμφωνα με όσα υποστηρίζει ο συντάκτης του **Κειμένου 1.**

**Μονάδες 15**

**Θέμα Β**

**Β1.**Να γράψετε δίπλα από κάθε αριθμό τη λέξη Σωστό ή Λάθος, ανάλογα με το αν νομίζετε ότι η πρόταση αποδίδει ορθά το νόημα του **Κειμένου 1.**Στη συνέχεια να τεκμηριώσετε την απάντησή σας, παραθέτοντας τα αντίστοιχα χωρία από το κείμενο.

**α)**Η βία ως φαινόμενο είναι τόσο παλιά όσο και οι ανθρώπινες κοινωνίες.

**β)**Η γυναίκα άρχισε να θεωρείται το αδύναμο φύλο κατά την εποχή του καπιταλισμού.

**γ)**Σύμφωνα με την αρθρογράφο η εκπαίδευση αποτελεί τον πιο  αποτελεσματικό παράγοντα εξάλειψης της κακοποίησης εναντίον των γυναικών.

**δ)**Η τάση να εκδηλώνει ο άντρας βίαιη συμπεριφορά απέναντι στις γυναίκες δεν είναι έμφυτη στον άντρα.

**ε)**Στις μέρες μας βία δεν ασκείται μόνο εντός των τεσσάρων τοίχων του σπιτιού.

**Μονάδες 15**

**Β2. α.**Θεωρείτε πως ο τίτλος του **Κειμένου 1** είναι αποτελεσματικός και γιατί;

**Μονάδες 10**

**β.**Να δημιουργήσετε έναν άλλο τίτλο που να αξιοποιεί τη μεταφορική λειτουργία της γλώσσας και να εμπεριέχει αισιόδοξο σχόλιο. (μονάδες 5)

**Μονάδες 5**

**Β3α.**Ποιος πιστεύετε πως είναι ο στόχος του **Κειμένου 2**; Να απαντήσετε λαμβάνοντας υπόψη τη μορφή του μηνύματος και δύο (2) γλωσσικές επιλογές που υπάρχουν σε αυτό. Ποια η σχέση του με το **Κείμενο 1**;

**β.** Στην τελευταία παράγραφο του **Κειμένου 1** η αρθρογράφος διατυπώνει μια σειρά ερωτήσεων. Να εξηγήσετε τη σημασία των συνεχόμενων ερωτημάτων στο συγκεκριμένο χωρίο του κειμένου («Τι είναι στα αλήθεια η βία… μια καλύτερη ζωή περιμένει εκεί έξω τη δική της κόρη;»)

**Μονάδες 10**

**Β4.α.** Να εξηγήσετε τη λειτουργία της διπλής παύλας και των παρενθέσεων στις παρακάτω περιόδους λόγου και να επισημάνετε τη διαφορά στη χρήση αυτών των δύο σημείων στίξης ως προς τη βαρύτητα των πληροφοριών που μεταφέρουν.

**–** (100.000 χρόνια πριν)

**–** – επειδή αυτό του φέρνει μεγαλύτερο κέρδος –

**β.  «**Το επόμενο οικονομικό σύστημα, ο καπιταλισμός, δίνει στη γυναίκα τη δυνατότητα να επιστρέψει στην κοινωνική παραγωγή -επειδή αυτό του φέρνει μεγαλύτερο κέρδος- αλλά ως σύστημα ενισχύει στο έπακρο τη διαίρεση με βάση το φύλο, τον σεξισμό, για να μπορεί να χρησιμοποιεί τη γυναίκα ως φθηνότερη εργατική δύναμη.»: Γιατί η αρθρογράφος επιλέγει την ενεργητική σύνταξη στο παραπάνω απόσπασμα της 4ης παραγράφου του **Κειμένου 1**; Να μετατρέψετε τη σύνταξη σε παθητική και να επισημάνετε την αλλαγή στον επικοινωνιακό στόχο και το ύφος που επιθυμεί να προσδώσει στον λόγο του ο πομπός.

**γ. |**Στην 8η παράγραφο του κειμένου η αρθρογράφος προσπαθεί να επεξηγήσει/διευκρινίσει τη θέση της. Με ποιον τρόπο επιτυγχάνεται αυτό;

**Θέμα Γ**

Να διατυπώσετε το ερμηνευτικό σχόλιό σας για το **Κείμενο 3**, παρουσιάζοντας το κύριο, κατά τη γνώμη σας, θέμα του. Να συμπεριλάβετε στην απάντησή σας σχετικούς με το θέμα δείκτες του ποιήματος (σχήματα λόγου, εναλλαγή ρηματικών προσώπων) και την προσωπική σας ανταπόκριση σε αυτό (150-200 λέξεις).

#### ΕΝΔΕΙΚΤΙΚΕΣ ΑΠΑΝΤΗΣΕΙΣ

### ****Θέμα Α****

Ο συντάκτης του κειμένου εστιάζοντας στις αιτίες κακοποίησης του γυναικείου φύλου διερωτάται αν ο άντρας υπερέχει βιολογικά από τη γυναίκα  και καταλήγει πως άλλες είναι οι βαθύτερες αιτίες του φαινομένου, όπως η υπεροχή του στα μέσα παραγωγής. Αυτή η ισχύουσα θέση του οδηγεί στην ανισότητα και τελικά στη βία και στον βιασμό εντός της οικίας. Ωστόσο παρατηρούνται και περιστατικά βίας στον χώρο εργασίας, όπου οι γυναίκες υπό τον φόβο της απόλυσης υφίστανται σεξουαλική παρενόχληση.

### ****Θέμα Β****

**Β1. α. Λάθος** (παράγραφος 3, «Ενώ στην εποχή του homo sapiens… τα δύο φύλλα ήταν ισότιμα…»)

**β. Λάθος** (παράγραφος 3, «οι μεγάλες αλλαγές έρχονται πριν από 10.000 χρόνια / «Και αυτή είναι η στιγμή που ο Φρίντριχ Ένγκελς περιγράφει ως «ιστορική ήττα» του γυναικείου φύλου.»

**γ. Λάθος** (παράγραφος 8, «Βέβαια ο πιο αποτελεσματικός τρόπος είναι να στοχεύσει κανείς τη δομική καταπίεση ενάντια στις γυναίκες, καταρχάς με συγκεκριμένες πολιτικές και μέτρα που θα κάνουν καλύτερη τη ζωή τους.

**δ. Σωστό**(παράγραφος 2, «Αν, λοιπόν, η τάση αυτή δεν είναι εγγενής στον άντρα, είναι αναγκαστικά επίκτητη»

**ε. Σωστό**(παράγραφος 6, «Παράλληλα εκφράστηκε η άποψη… και στους χώρους εργασίας»

**Β2. α.**Ο τίτλος του Κειμένου 1 «Βία κατά των γυναικών: Ψάχνοντας τα «γιατί»!» κρίνεται αποτελεσματικός ως προς την πληροφορητικότητα και την ενίσχυση του αναγνωστικού ενδιαφέροντος. Παρουσιάζει αφενός την κεντρική ιδέα του κειμένου με ακριβή και σαφή τρόπο προτάσσοντας το κύριο θέμα, τη βία κατά των γυναικών και την αναζήτηση των αιτιών που αυτή προκαλείται. Ελκύει, αφετέρου, την προσοχή του αναγνώστη με τη συντομία, την πληρότητα και την αμεσότητα του μηνύματος, καθώς αποδίδεται με ένα ονοματικό σύνολο και τη χρήση του θαυμαστικού που παρακινεί τον δέκτη προς ανάγνωση του κειμένου.

**β.**Τίτλος με αισιόδοξο σχόλιο:

«Έμφυλη βία: Ζωγραφίζοντας τον πόνο… ροζ»

**Β3.**Το κείμενο 2 αποτελεί ένα πολυτροπικό είδος κειμένου που στόχο έχει να πληροφορήσει τον δέκτη για τα ποσοστά των γυναικών που υφίστανται κακοποίηση, για τη συμπεριφορά των αντρών απέναντι στις γυναίκες, για την αδυναμία των νέων νόμων για αλλαγή της κατάστασης και για τις συχνότερες αιτίες κακοποίησης. Συγκεκριμένα, συνδυάζοντας εικόνα και λόγο κεντρίζει την προσοχή μας, καθώς επιλέγονται έντονα χρώματα (το κόκκινο για ν’ αποτυπωθεί σε κάθε σκίτσο η γυναίκα που υφίσταται βία και ένας πενταψήφιος αριθμός γυναικών που δολοφονήθηκαν μια συγκεκριμένη χρονιά. Μάλιστα η αναφορική λειτουργία της γλώσσας με παράθεση στατιστικών στοιχείων (87.000, μία στις δύο) ενισχύουν τον ενημερωτικό χαρακτήρα του κειμένου.

Το Κείμενο 2 σχετίζεται άμεσα με το Κείμενο 1, αφού αναφέρονται στο ίδιο ακριβώς θέμα, τη βία και την κακοποίηση του γυναικείου φίλου. Το μόνο διαφορετικό που προσθέτει το κείμενο 2 είναι οι δολοφονίες των γυναικών ως αποτέλεσμα της κακοποίησης.

### ****ΑΠΑΝΤΗΣΕΙΣ ΘΕΜΑΤΟΣ Β ΓΙΑ ΕΠΙΠΛΕΟΝ ΕΞΑΣΚΗΣΗ****

**1.**Στην τελευταία παράγραφο του κειμένου 1 η αρθρογράφος με τα συνεχή ερωτήματα επιδιώκει να αισθητοποιήσει πιο παραστατικά την ανάγκη εξάλειψης της βίας σε βάρος των γυναικών και την αναδιαμόρφωση μιας πιο ισότιμης κοινωνίας, όπου θα υπάρχει σεβασμός στην ανθρώπινη ύπαρξη και κάθε γυναίκα πλέον θα νιώθει ελεύθερη. Έτσι μέσω των συνεχόμενων ερωτημάτων δίνεται έμφαση στην προβληματική αυτή κατάσταση και τα ερωτηματικά στο τέλος κάθε περιόδου προσδίδουν στον λόγο διαλογική χροιά, ζωντάνια, οικειότητα και αμεσότητα συμβάλλοντας με τον τρόπο αυτό στην πρόκληση ευαισθητοποίησης, αφύπνισης, ζωηρού ενδιαφέροντος και προβληματισμού αναφορικά με το ζήτημα της εξάλειψης της βίας απέναντι στο γυναικείο φύλο.

**2.**Με τη χρήση της διπλής παύλας διακόπτεται η φυσική ροή του λόγου, προκειμένου να προστεθούν απαραίτητες πληροφορίες. Στη συγκεκριμένη παράγραφο η αρθρογράφος περικλείει μέσα στις παύλες μια αιτιολογική πρόταση απαραίτητη για να υποδηλώσει μέσω της προσωπικής της γνώμης τον λόγο που επετράπη στη γυναίκα η είσοδός της στην κοινωνική παραγωγή.

Στις παρενθέσεις περιέχονται μη απαραίτητες, συμπληρωματικές πληροφορίες για το πόσα χρόνια πριν τοποθετείται η εποχή του homo sapiens.

Επομένως, η κύρια διαφορά μεταξύ των δύο σημείων στίξης είναι ότι ανάμεσα στις δύο παύλες περιέχονται απαραίτητες πληροφορίες, ενώ ανάμεσα στις παρενθέσεις μη απαραίτητες κατά την κρίση του πομπού.

**3.** Στο συγκεκριμένο απόσπασμα της 4ης παραγράφου η αρθρογράφος επιλέγει την ενεργητική σύνταξη για να προβάλει τον ρόλο του υποκειμένου που ενεργεί, δηλαδή το καπιταλιστικό σύστημα μέσα στο οποίο η γυναίκα εντάσσεται πλέον στην κοινωνική παραγωγή.

**Μετατροπή σύνταξης:**

Από το επόμενο οικονομικό σύστημα, τον καπιταλισμό, δίνεται στη γυναίκα η δυνατότητα να επιστρέψει στην κοινωνική παραγωγή -επειδή από αυτό εισέρχεται μεγαλύτερο κέρδος- αλλά ως σύστημα ενισχύεται στο έπακρο η διαίρεση με βάση το φύλο, τον σεξισμό, για να μπορεί να χρησιμοποιείται η γυναίκα ως φθηνότερη εργατική δύναμη.

Με την επιλογή της παθητικής σύνταξης η αρθρογράφος επιθυμεί να υπογραμμίσει την πράξη, το αποτέλεσμα της ενέργειας του υποκειμένου. Στη συγκεκριμένη σύνταξη  το ύφος καθίσταται αντικειμενικό, πληροφοριακό, επίσημο, απρόσωπο και πολύπλοκο με αποτέλεσμα να χάνεται η αμεσότητα και η ζωντάνια που αποτυπώνει το κείμενο στο σύνολό του.

**4.** Στην 8η παράγραφο του κειμένου η αρθρογράφος προσπαθεί να επεξηγήσει/διευκρινίσει τη θέση της χρησιμοποιώντας συγκεκριμένα παραδείγματα που αφορούν σε ειδικές πολιτικές και μέτρα που θα βελτιώσουν τη ζωή των γυναικών. Υπό το πρίσμα αυτό με τη χρήση παραδειγμάτων και ασύνδετου σχήματος η συντάκτρια του κειμένου διασαφηνίζει και εξηγεί αναλυτικά τον ισχυρισμό της πως καλό θα ήταν να ενισχυθούν πολιτικές που προστατεύουν δομικά τη γυναίκα και ενισχύουν την αυτονομία της.

### ****Θέμα Γ****

Στο ποίημά του ο Γ. Δουατζής **στηλιτεύει την κακοποίηση των γυναικών** ως αντίποδα στον σεβασμό που ο ίδιος αποδίδει στη γυναικεία φύση. Το κύριο θέμα αισθητοποιείται αρχικά μέσω των πολλαπλών αντιθέσεων στις πέντε πρώτες στροφές («κραυγή απόγνωσης – φωνή σε τραγούδια, ματωμένο στήθος – ζωογόνα ομορφιά, πληγή – Άνοιξη-ζωής πηγή, τρομαγμένα μάτια – γαλήνια θάλασσά σου, δεν είσαι εσύ – έργο κτήνους»). Χαρακτηριστική εξάλλου στο ποίημα είναι και η **εναλλαγή α΄ (εγώ) και γ΄ (δεν είναι) ενικού** ρηματικού προσώπου. Με το γ΄ πρόσωπο ο ποιητής αποστασιοποιείται από τα φαινόμενα κακοποίησης της γυναίκας δείχνοντας ότι ο ίδιος δεν τα εγκρίνει αντιτάσσοντας σε α΄ πρόσωπο την αξία και τη δύναμη της γυναίκας σε κάθε περίπτωση. Η χρήση α΄ προσώπου προσδίδει ζωντάνια, αμεσότητα και εμπεριέχει το στοιχείο της προσωπικής μαρτυρίας. Η αμεσότητα αυτή ενισχύεται από τη χρήση β΄ ενικού προσώπου στην έκτη και έβδομη στροφή, όπου το ποιητικό υποκείμενο απευθυνόμενο στην ίδια τη γυναίκα και αξιοποιώντας το ασύνδετο σχήμα («είσαι, θα είσαι… δύναμη κι ελπίδα») τονίζει πως είναι γι’ αυτόν ένα πλάσμα ξεχωριστό και σημαντικό λόγω του πολυποίκιλου ρόλου της. Τέλος, μέσω της μεταφοράς («εγώ έμαθα να βυθίζομαι στην γαλήνια θάλασσά τους») και της παρομοίωσης («ήσουν, θα είσαι ολόκληρη, προσκυνητάρι ιερό») το ποιητικό υποκείμενο δηλώνει ξεκάθαρα τον σεβασμό του απέναντι στο γυναικείο φύλο και την ηρεμία που αυτή του προσφέρει με αποτέλεσμα να μην μπορεί να την διανοηθεί πληγωμένη.

Το θέμα του ποιήματος είναι τόσο επίκαιρο αφού στη σημερινή εποχή που γίνονται συνεχείς αγώνες για την εφαρμογή των αρχών της ισοτιμίας και την κατάρρευση στερεοτύπων για τα πρότυπα φύλου ο καθένας μας οφείλει να κατακρίνει τέτοιες αποτρόπαιες πράξεις βίας κι εκμετάλλευσης του γυναικείου φύλου, να το προστατεύει και να αναγνωρίζει τους πολλαπλούς ρόλους και την αξεπέραστη αξία της γυναίκας.

### ****Θέμα Δ****

**Κειμενικό είδος:**Άρθρο που απευθύνεται σε σχολική πλατφόρμα

**Πομπός:** Μαθητής

**Δέκτης:** Μαθητικό αναγνωστικό κοινό και καθηγητές.

**Γλώσσα:** Αναφορική λειτουργία γλώσσας

**Ύφος:** Σοβαρό, πληροφοριακό, αντικειμενικό με χρήση α΄ και γ΄ ρηματικού προσώπου

**Ενδεικτικός τίτλος: «**Η αόρατη πληγή της βίας κατά των γυναικών»

**Πρόλογος:**Αφόρμηση από χαρακτηριστικά γεγονότα της επικαιρότητας και την Παγκόσμια Ημέρα κατά της βίας των γυναικών.

#### ****Κυρίως θέμα:****

**α.**– Η οικονομική κρίση της τελευταίας δεκαετίας, η ανεργία, η φτώχεια

– Η ένταση, το άγχος με τα οποία βιώνουν τα μέλη των οικογενειών τη νέα οικονομική κατάσταση ως αποτέλεσμα της κρίσης οδηγεί συχνά σε πιο έντονα κι επικίνδυνα περιστατικά βίας αλλά και σε σωματική και σεξουαλική κακοποίηση καθώς και σε διάφορες μορφές παρενόχλησης σε χώρους εργασίας.

– Η εμπορευματοποίηση του σεξ και η μετατροπή των σωμάτων σε αντικείμενα, τα σεξιστικά στερεότυπα και τα ιδανικά της επιθετικής αρρενωπότητας.

– Η πορνογραφία δεν πουλιέται πια «στα κρυφά». Υπάρχει διαθέσιμη στο διαδίκτυο. Οι νέοι μεγαλώνουν με αυτές τις εικόνες ως τον πιο συνηθισμένο τρόπο να μάθουν για το σεξ, ενώ δυστυχώς εξακολουθεί να υπάρχει ελάχιστη σεξουαλική εκπαίδευση ή ανοιχτή συζήτηση για τη σεξουαλική διαπαιδαγώγηση στα σχολεία.

**β.**– Χρειάζεται να υπάρξει προσαρμογή της υπάρχουσας νομοθεσίας με συγκεκριμένες πολιτικές και μέτρα που θα κάνουν καλύτερη τη ζωή των γυναικών, όπως η ουσιαστική προστασία της μητρότητας, ίσες αμοιβές, αυξήσεις στους μισθούς, μείωση του ωραρίου, καλύτερες συνθήκες εργασίας.

– Πρέπει να διατεθούν πόροι για την επέκταση και τη λειτουργία περισσότερων συμβουλευτικών κέντρων και ξενώνων, καθώς και ειδικών μονάδων για περίθαλψη και προσωρινή παραμονή γυναικών που πέφτουν θύματα κακοποίησης.

– Οι κακοποιημένες γυναίκες πρέπει να αποκαλύπτουν το πρόβλημά τους. Η σιωπή που οφείλεται στον φόβο διαιωνίζει το πρόβλημα.

– Είναι απαραίτητη η σύσταση ειδικών μονάδων της αστυνομίας, που θα επεμβαίνουν άμεσα σε περιπτώσεις ενδοοικογενειακής βίας. Παράλληλα, και οι δράστες των επιθέσεων είναι απαραίτητο να παρακολουθούν ειδικά θεραπευτικά προβλήματα, γιατί και οι ίδιοι είναι ασθενείς.

– Καθοριστικός είναι ο ρόλος του σχολείου και της οικογένειας για τον περιορισμό και την αντιμετώπιση αυτού του νοσηρού φαινομένου. Η παροχή ολοκληρωμένης παιδείας και η ανάπτυξη κριτικής σκέψης είναι απαραίτητα εφόδια για την εξάλειψη στερεότυπων αντιλήψεων. Στα σχολεία θα μπορούσε να εισαχθεί και ειδικό μάθημα για την ισότητα και τις σχέσεις των δυο φύλων. Οι εκπαιδευτικοί και οι γονείς θα πρέπει να αποτελούν με τη στάση και τη συμπεριφορά τους υγιή πρότυπα για τα παιδιά και τους εφήβους.

**Επίλογος:**Τονίζεται η σημασία του προβλήματος και η ανάγκη για ενημέρωση της κοινής γνώμης αλλά και ενδυνάμωση των μέσων αντιμετώπισης.